Tasekla n tmaziɣt i aɣ-d-yewḍen d timawit, d taqburt, d tin i aɣ-d-ǧǧan yimezwura ssadren-tt s yimi ɣer tmeẓẓuɣt, teqqim-d deg cfawat seg tsuta ɣer tayeḍ, rnu ɣer waya d tamesbaɣurt. Tesɛa aṭas n tewsatin yugten deg wazal d ameqran deg tmetti-nneɣ, ad d-nebder gar-asent : taqsiḍt, tamacahut, timsaɛreqt...atg, maca tella yiwet n tewsit s wazal-is, ta d « umyi », isem-a ulac-it deg tantala taqbaylit, imsulɣa i aɣ-d-yulsen umyiten i d-negmer, semman-asen tiqsiḍin neɣ ansayen n zik neɣ timɛayin. Ṣṣenf-a llan kra n yemdanen mazal ttamnen yis-sen, llant-d fell-as kra n tezrawin, ɣef waya nefren-itt-id d asentel i tezrawt n tagara n turagt.